**MILENA KAFOL: ETUDE**

Magistrica slikarstva Milena Kafol nas po lanskoletni razstavi "Abstraktne metamorfoze", ki jo je zaznamovala raznolikost in pestrost vtisov tokrat vabi v svet z usklajeno ter zaokroženo pripovedjo. Pri tem pa še vedno ostaja zvesta energično živahni zgodbi, ki nas nagovarja na vsakem koraku.

Z naslovom tokratne razstave "Etude" povezuje likovno umetnost z glasbo. Sam izraz prihaja iz francoščine ter pomeni študijo za šolo instrumenta. Le-ta posamezniku pomaga izboljšati svoje spretnosti na določenem instrumentu. Poudarek je predvsem na kratkem tehničnem problemu, ki se pogosto ponavlja. Bi v tem lahko iskali vez z umetnostjo? Tudi ta namreč zahteva študijsko raziskovanje in razvijanje. Botruje tako tehnični izpeljavi likovne kompozicije kot tudi variacijam ter premišljeni končni idejni zasnovi v katero je vpeta rdeča nit ter z njo zaokrožena celota.

Vsebinsko nadaljuje z že poznano problematiko minljivosti, eksistence ter večnosti. Gre za tri ne izključujoča se obdobja našega bivanja, ki definirajo življenje, njegov pomen in vlogo, hkrati pa se ob njih porajajo vprašanja, s katerimi se vsi srečujemo. Odgovori, ki sledijo pa ostajajo nedefinirana imaginarna želja po spoznanju tiste oddaljene globlje sfere, kjer se odmikamo od zavednega in prehajamo v nezavedno, kjer se skrivajo informacije v nerazumnem sestavu vzorcev, elementov in barv. Tako vstopamo v razgiban svet na meji med kaosom in redom.

Ob prvem stiku s slikami vidimo dinamično razgibano zgodbo, v vrtincu čustvene impresije. Želja in potreba po izrazu postane močnejša od zavedne zmožnosti po kontroli in obvladanju. Slike zaživijo v svoji mistično obarvani medsebojni igri, letečih ali lebdečih elementov. Ti so večinoma podani s pastoznimi nanosi ter se dvigajo nad osnovno ploskvijo. Med njimi so tako zametki geometrijskih likov, linijskih zapisov, organskih oblik kot tudi simbolike znakov, številk, črk in barve. Le-ti so svoje mesto našli na monokromatični slikovni površini peščene, rdeče, sive in bele barve. Odraz barve pa vpliva tudi na naše dojemanje celote. Tako nas rdeča predrami s svojo intenzivnostjo in močjo kot tudi simboliko energije, življenja in strasti. V sivi vidimo simbol prehoda med znanim in neznanim ter prostorsko odmaknjenostjo in nevtralnostjo. Bela pa izraža jasnost in popolnost, kot tudi praznino. Na podlagi tega zaključimo, da gre za zavestno povezavo kolorita s samo vsebino. Poleg že prej omenjenih barv pa uporablja še zeleno, oranžno, sivomodro, oker in peščeno. Na slikovni površini se tako pojavi izrazit kontrast med toplimi in hladnimi barvami.

Navkljub enotnosti, ki se vije skozi dela pa prihaja tudi do odmikov. Le-ti združujejo gmoto podatkov, ki so bili v prejšnjih delih še razpršeni po prostoru. Tako bi lahko govorili o dveh sklopih. Slednji nastane v tehniki kolaža kot večplastna zasnova. Plastenje, prekrivanje kot tudi združevanje različnih pristopov in tehnik je tu izrazitejši. Kombinira izrezke časopisov s tekstovno in slikovno vsebino. Reciklira in vključuje delčke valovitega kartona, hkrati pa odtiskuje različne predmete in materiale. To vidimo v teksturi, ki se pojavi na površini kot tudi strukturni izpovedi. Kompozicijo pa zaokroži z dodajanjem barvnih ploskev, različnih oblik ter znakovno gestualnih potez.

Če na nekaterih delih čutimo rahel statičen pridih, ki deluje kot prevara, se le-ta v naslednjem trenutku razblini in podredi dinamiki, ki zajame celoto. Harmonično-uravnotežena kompozicija pa na koncu razkriva red v neredu.

Milena Kafol kot sama pravi v svojih delih išče oblike in barve, ki ponazarjajo lebdenje med zemeljskim, naravnim, zavestnim ter transcendentnim, nadnaravnim oziroma nezavednim. Govori o osamljenih svetovih brez fizične prisotnosti človeka. A vendar tu prevlada želja posameznika po odcepitvi in dvigu v nadnaravno ter odkritju in razkritju višjih sfer zaznave, ki so še danes zavite v sloj tančice. Pa je to res osamljen svet, saj je vendar poln življenja in dinamike ter hkrati prostor človekove utehe in v končni fazi tudi svobode, različnih doživetij in spoznanj.

Melita Ažman, univ. dipl. um. zgod.